以茶寄宋君儀有詩見答和之
作者：呂陶
朝代：宋

paragraphs: 九峰之民多種茶，山村櫛比千萬家。
朝脯伏臘皆仰此，累歲憑恃爲生涯。
一朝使者忽禁榷，振舉法令搖三巴。
錐刀盡毫髪，鞭朴過網罝。
悲哉西南人，生長逢勳華。
垂髫以來至白首，未識此事徒憂嗟。
議欲伐茗荈，不如植禾麻。
一花五出最爲早，焙戶常于火前造。
春來畏罪不敢言，芽甲任隨黄葉老。
安得仙崖凝露膏，寄與交朋叙勤好。
廣平先生風格清，坐聽萬事心無營。
日高睡覺懶慵起，不欲世態昏瞳睛。
誠宜玉筒摘佳品，或向武夷搜早英。
汲将楚谷水，就取石鼎烹。
可以助君淳深幽寂之道味，高古平淡之詩情。
小方片甲洎觜翼，凡下不足論芳馨。
西湖所採者，抑亦傳虛名。
不執符移往，不由關市征。
而乃輙贈遺，豈非干典刑。
高賢接物自無間，野夫得以芹爲誠。
長謠三百言，重報不稱輕。
文錦方能致珠琲，木瓜安敢邀瑰瓊。
再拜捧嘉貺，讀之如寵驚。
感君裁詩誤題品，勸君避患宜詳審。
平日視世途，孤心已寒凜。
坐逢俗客不須嘗，亦恐持之爲冒禁。